钦定古今图书集成/明伦汇编/皇极典/第153卷 > 明十五
## 钦定古今图书集成/明伦汇编/皇极典/第153卷 > 明十五

### 武宗本纪一

按《名山藏典谟记》：“武宗毅皇帝，讳厚照，孝宗嫡长子
也。生二岁，立为太子，稍长，英敏好骑射。孝宗大渐，召
大学士刘健、李东阳、谢迁榻前，执健手以托。孝宗崩，
上以五月壬寅即皇帝位，大赦诏天下，以明年为正
德元年，论不谨侍大行皇帝药者罪。六月，思恩府土
官岑濬作乱，总督两广左都御史潘蕃等讨平之。裁”
华亭、丹徒、丹阳、金坛四县治农丞。庚申，上《大行皇帝
尊谥庙号》，诏天下。奉安孝肃太皇太后神主于奉慈
殿。八月，尊王皇太后为太皇太后。调练武等营太监
繁等于耀武等营。以尚衣等监太监祥等筦神机营。
自《内旨》，兵部请如即位诏书裁革。诸添设监枪分守
守备内臣，户部请裁革各仓库监局筦事，内官皆不
许。京师久雨。九月，许庆云侯周寿、寿宁侯张鹤龄家
人、商人谭景清等买长芦、两淮盐引。十月，祧熙祖。庚
午，葬泰陵。甲戌，附孝宗敬皇帝太庙。榆林军袁绶言
十九事，其一言：“今士大夫恒以忠厚简默自持，居乡
党可也。若以事君则为容悦，以临事则为因循。间有
矫俗，则群讥共排，必无所容而后已。朝廷当明示意
向，厘正之。其二，文武有司，清慎者，甘恬退而近傲；贪
墨者，巧奔竞而近恭。上人好货喜謟，是以清慎未蒙
旌，贪墨恒超擢。用人者不可不加之意。”下所司。十一
月，命太监兴司香太和山。兼分守湖广科道官奏：“初
诏革天下守备内官非旧额者，墨未干遣，兴无以示
天下信。”不许。十二月，立仁寿宫十皇庄。

元年正月，以太监刘瑾管五千营，张永管神机营中
军并显武营，徐智管奋武营，马永成筦神机营右掖，
王润筦神机营中军二司。自《内旨》以太监牛总镇两
广，召还总镇太监经。自《内旨》。二月，以都知监左监丞
能守大同，以御马左监丞彬守右卫。自《内旨》。乙丑，耕
籍田。戊辰，刘健、谢迁、李东阳自劾求退，不许。丁丑，又
不许。己卯，又不许。三月甲申，视学。祠宋徐应镳于钱
塘。以太监宏管神机营、左掖三司，景昌筦右掖三司
调马永成中军二司。孙和，神机、右掖自内旨，尚膳监
太监果乞监督京仓，许之。户部左侍郎陈清、监察御
史朱廷声乞如即位诏书，不听。四月，五府六部臣请
上勤政好学，止骑射，戒微行，毋淫于游。上曰：“善。”广东
盗褟，元祖等平。刑科给事中汤礼敬言：“陛下更始之
初，灾异屡出，旱潦、蝻、蝗、星变、天鼓之类，叠见京邑。近
者雷电交作，雨雹杂下。当六阳用事之时，阴气与抗，
得非邪佞幸用忠鲠疏远之应乎？闻陛下宫中走马
猎射，以为游乐，群臣有所论列，虽赐俞允，未见克谨
消弭之道。伏愿思祖宗基业之大，念先帝付托之重，
讲学勤政，去冗禁滥，必矜细行，无忽小民。左右咸选
忠良，起居悉内于正，则中外乂安，至治可期。”报闻。刘
健乞休，不许。南京兵科给事中牧相、十三道御史陆
崑等上疏：“窃闻近日朝体纷更，政出多门。有不经内
阁，径从中断；有虽繇议拟，旋即改易；有因事建明，未
蒙俞允。刘健亲受先帝顾命，未及一年，抗章求退，岂
无所激？大臣不可不敬，惟陛下留念。”报闻。五月，以太
监轲筦效勇营贤筦神机营右哨，举镇守江西。自内
旨。兵部尚书刘大夏乞归，许之。以太监魏彬筦神机
营中军头司并奋武营，调张永于三千营，兼管三千
哨马营，以王润代永，张恩代润，自《内旨》。六月，以太监
刘云守备南京，麦秀掌南京内织染局，刘璟镇守浙
江，岑章镇守辽东，梁裕镇守福建，张永镇守山东。自
内旨调神机营三司司设监太监张英筦神机营、左
掖并耀武营，而以杨春代英；以太监刘瑾为神机营
把总，同提督十二营，而以马永成代瑾；以赖义代永
成。自《内旨》以孙清镇守贵州，王宏镇守蓟平、山海等
处。自内旨授孔彦绳翰林院《五经》博士，主衢州孔子
庙祀。辛酉，雷夜击西中门柱脊，暴风。大祀殿斋宫兽
瓦坠，郊坛树折。刘健、李东阳、谢迁请禁奢靡，戒玩戏，
罢弋猎，以弭灾。上曰：“朕将改过焉。”于是府部科道诸
臣皆陈言刘健摘其要者五事，请省置坐隅：一曰单
骑轻出宫禁，二曰频幸监局，三曰泛舟海子，四曰鹰
犬弹射，五曰曲纳内侍所献饮食。七月，户科都给事
中张文、右给事中倪议、给事中刘茝、薛金陈言五事，
词多触忤。其一言内臣迁改增添纷然，乞减省以遵明诏。上曰：“内臣镇守，故事也。朕予夺因才过焉。文等
其自劾。”文自伏粗率，执奏如初。上责其不敬人，罚三
月俸。八月，立夏氏为皇后。大学士刘健等请“蚤寝蚤
起以励朝政；减膳彻乐以畏天示；亲告亲祭以共庙
祀；屏逐嗜好，以存谅暗之礼。”上曰：“善。”九月，免午讲。刘
健谏，报闻。命内官监左少监崔果、王瓒织造于南京。
工部尚书鲁鉴、给事中谐、御史旻等谏止，不听。果乞
长芦盐引万二千以行，许之。刘健、李东阳、谢迁不肯
草敕，五府、六部、科道官皆谏，户部请予半。上召健等
曰：“其尽与之。”健等言不可，退复谏，乃从。十月濬滏阳
河，命以刘瑾掌司礼监事。大学士刘健、李东阳、谢迁
皆辞位，上许健、迁，留东阳。于是天下事一决于瑾。以
吏部尚书焦芳为大学士。十一月，户部尚书韩文坐
失觉赝金，降一级致仕。户科给事中徐昂论救，遂并
文皆削职除名。十二月，给事中艾洪、李翀、刘茝，南京
给事中戴铣、李光翰、任惠、徐蕃，牧相徐暹，御史薄彦
徽、贡安甫、葛浩、史良臣、李熙、姚学礼、张鸣凤、陆崑、蒋
钦、曹闵、王昭道、王宏、萧乾光，各上疏言“上狎比佞幸，
轻顾命臣。”上大怒，廷杖之，除名为民。南京兵部尚书
林瀚闻健迁去，对客叹息。应天府尹陆珩坐传示京
师奏槁，皆降三级致仕。兵部主事王守仁、监察御史
陈琳先后疏救，皆降边方。守仁杖。景皇后汪氏薨。都
察院右佥都御史林俊乞致仕，许之。令工部尚书兼
大理卿掌寺事杨守随、左都御史张敷华致仕。自内
旨。

二年正月乙亥朔，日有食之。命甘肃镇巡官采办野
味，捕取土豹于边方。诏上元节勿禁民间作乐。闰正
月，以故永平大长公主府第为酒醋面局外厂，添议
边关隘口守备内官。南京国子监祭酒章懋乞致仕，
许之。二月，海寇施天常平郑王祐枔薨。三月，取赵福
等六十三人育鹰子内苑。升皇亲夏助为锦衣卫指
挥使，夏臣指挥同知，叶相、何谦正千户，叶椿、叶镗、夏
杰百户，皆世袭封“皇亲”；都督同知夏儒为庆阳伯。造
新寺于内苑，上习佛门焉。因陞大慈恩寺禅师领占
竹为“灌顶大国师”，大能仁寺禅师麻的宝哩塔西麻
㭮耶𨚗卜坚参、大隆善护国寺禅师普肖藏卜为国
师，皆予诰。刘瑾矫旨追论刘健等为奸党。辛未，朝退，
跪群臣金水桥南，宣敕曰：“朕幼冲嗣位，惟赖廷臣匡
弼不逮。岂意奸臣范亨、王岳、徐智窃弄威福，颠倒是
非。去岁私与大学士刘健、谢迁，尚书韩文、杨守随、张
敷华、林瀚，郎中李梦阳，主事王守仁、王纶、孙磐、黄昭，
简讨刘瑞，给事中汤礼敬、陈廷、徐昂、陶谐、刘茝、艾洪、
吕翀、任惠、李光瀚、戴铣、徐蕃、牧相、徐暹、张良弼、葛嵩、
赵士贤，御史陈琳、贡安甫、史良佐、曹闵、王弘、任诺、李
熙、王蕃、葛浩、陆崑、张鸣凤、陆乾元、姚学礼、王昭道、蒋
钦、薄彦徽、潘镗、王良臣、赵祐、何天衢、徐玨、杨章、熊卓、
朱廷声、刘玉等，彼此交通，穿凿阿附，伤残善类，煽动
浮言。朕虽察审，尚务优容。后事迹渐露，各反侧不安，
朕因其自陈，俯遂休致之请。若自偾，则公言其谴责
之繇。今敕内未罪者，吏部其一令致仕，毋使恶稔。夫
人臣忠敬为本，不闻以阿附为荣。朕不暴明，何从知
悉？继自今，尚精白恪共，毋蹈覆辙，自贻辱累。”四月，命
豫新明岁鳌山诸灯。赐宁王宸濠音乐院色长荣等
四人冠带。敕各处镇守太监干预刑名诸政。五月，月
食。度天下僧道四万人。宁王宸濠乞复护卫，许之。六
月，奉安孝宗主太庙。修《历代通鉴纂要》成。七月，罢每
岁修边役，输资京师。复开白塔河。八月，黄河清，庆云
见翼轸。世宗皇帝生于兴，命江南买果品捕禽鸟，征
商使致之。修南海子殿宇桥梁，造豹房，上自此居豹
房，天下事益委瑾。九月，锦衣指挥成槁城民增献地
为皇庄，纳之。锦衣指挥同知于永善阴道秘戏，上悦
之，以为都指挥同知。自内旨陞太监。谷大用父奉、张
永父友，俱锦衣卫指挥使。赐贡狮子者撒马儿伍喇、
马力罕差纳麻为锦衣百户。十一月，赠太监丘聚、马
永成、魏彬父俱锦衣指挥使，与祭一坛。册惟焯为秦
王。设尼山、洙泗二书院学录各一员。以孔闻礼为翰
林院五经博士，主子思庙，祀于邹。上景皇后册宝。十
二月，加宁王宸濠岁禄二千石，衮龙红文绮三匹，绢
一匹，赏其承奉长史有差。赐书旌王贤。遍谕诸宗室，
册祐檡为郑王。于永矫旨索回回女善西域舞者十
二人以进。

三年正月三月，册祐𬃊为襄王，祐樒为崇王，祐台为
徽王。赠刘瑾父荣为后军都督府都督同知，母“一品
夫人。增陕西、河南、山东、山西、四川乡试解额。”祠宋陈
瓒、陈文龙于兴化。鬻武爵监生，度僧道赎罪以经边。
上悦乐官臧贤，贤请增造御乐库房，许之。宁王宸濠
请追奖其先王之德，上使谕祭焉。伊王𬤊锵薨。蜀王
宾瀚薨。六月，大织造缯绮于江南，以备内廷赏赐。七
月，命乐工教乐，以盛庆成之宴。民间有善眩戏者，许
进之京师，荣王之国。九月，戍故兵部尚书刘大夏于
边四年正月，宪庙废后吴氏薨。二月，勒故大学士刘健、
谢迁为民。著令馀姚人毋官京师。赐刘瑾地，作元明
宫，益徙民坟，斥之。三月，禁百官有名天者。四月，大学
士王鏊乞休，许之，命有司送诸府乐工于教坊。修《孝
宗实录》成。六月，乐平县姚源洞贼汪澄二等作乱。八
月，升大隆善护国寺国师普肖藏卜为法王，剌麻罗
竹班卓班丹端竹班卓罗竹朵而只坚参俱为左觉
义，道录司左正一柏尚宽为真人。自内旨。九月，两广、
江西、湖广、四川、陕西多盗。十月，月食。十二月，寇入花
马池，总制尚书才宽死之，予赠谥。阅武西内，予冒国
姓称“义子”者《朱铎》等十一人为锦衣卫百户，朱玺等
四人为所镇抚。谪戍平江伯陈熊并其妻子于海南。
十二月，追夺刘健、谢迁诰命及故所赐玉带服色。文
武官坐事为民充军闲住者诰敕，并追夺之。命选精
通“乐艺者八百户于乐院。”

五年正月，裁江西乡试解额，禁万安新城人仕者，选
除为京官，籍故尚书秦纮家。二月，四川蓝伍盗起，四
川盗突入陕西，转掠湖广。四月，升大能仁寺国师𨚗
小坚、参禅师札巴藏播为法王，都纲𨚗卜领占为“佛
子”，公葛端竹坚播札失为禅师，大隆善护国寺剌毛
绰即罗竹为“佛子”，大慈恩寺国师乳如领占为“西天
佛子”，革职国师哈剌札为“佛子”，剌麻也舍窝为禅师。
封致仕右都督神英为泾阳伯。大理寺右评事罗侨
《舆榇》直言，下廷议，莫敢是命，降为教职。安化王《寘𫔍》
反，命泾阳伯神英充总兵官，右都御史杨一清总制
陕西、延、宁、甘、凉各路军务，与御用监太监张永出师
讨之。师未至，游击将军仇钺袭寘，𫔍遂平。册让栩为
蜀王。五月，湖广盗刘惟华、洪景清等掠桂阳，指挥邓
旻死之，百户于江力战，击杀景清、惟华并力刺江，亦
死。六月，升大隆善寺禅师星吉班丹为国师，左觉义
罗竹班等为禅师，剌麻癿竹为左觉义，三竹舍剌为
右觉义，伦竹《坚参》为都纲，大慈恩寺佛子乳奴、领占
舍剌札俱为法王，剌麻舍列星吉，佛子也。夫短竹为
禅师，大能仁寺剌麻领占播为都纲。上自命曰“大庆
法王。”因铸“大庆法王西天觉道圆明自在大定慧佛”
金印，兼给诰命，镌印曰“天一。”添设赣、瑞、汀、漳、郧阳、汉
中、保宁、夔州及两广诸府捕盗通判各一员。惠、潮贼
林贵等，平劫郴、永者。广西猺贼平。七月，楚王均𨱂薨。
总制军务尚书洪锺、总兵官毛伦，擒斩湖广贼杨清、
丘仁等，平之。添设守备于天津三卫以御盗。四川流
贼往来通巴、广元、袁、龙间。改莆田人监察御史陈茂
烈为晋江教谕。八月，太监张永自安化还，上戎衣御
东长安门，文武大臣候桥东，颂系寘𫔍献其俘，金鼓
之声振。上置酒劳永，诸阉侍。比夜，刘瑾先退，永密奏
曰：“寘𫔍以诛刘瑾为名，致寇者，瑾也。”因上其十七事
曰：“瑾且反。”上曰：“负我，负我？”永曰：“请亟之。”诸阉皆诋瑾，
上自执之，夜系之菜厂，降为奉御。旦籍没之，得伪玺
一，牙牌五百扇，中置刀二及衣甲弓弩之属。上大怒，
付狱，下廷议诛之。收其党吏部尚书张彩及掌锦衣
卫事指挥使杨玉、掌镇抚司事指挥石文义于都察
院狱。黜大学士曹元及其奸党二十馀人，皆为民。凡
瑾所更置予夺者，悉复故。复革宁王宸濠护卫，以庆
王台浤不救正寘。𫔍反，革护卫及禄米三之一。九月
加张永岁禄米四十八石，赏银五百两、纻丝五十表
里，封仇钺咸宁伯，其馀陞赏有差。上曰：“张永奉命出
师讨畔定”民还，奏逆瑾消变甚大，岁赏止其身未称。
其下兵部议。兵部尚书王敞会诸臣议：“永、敉宁中外，
两建奇功，其兄弟并宜封伯，以称国家报功意。”上曰：
“是。”乃封永兄富泰安伯，永弟容定安伯，复陈熊平江
伯。以锦衣卫指挥使朱宁管南镇抚司事。自内旨封
义子锦衣卫指挥同知朱德为永寿伯，太监谷大用
兄大宽高平伯，马永成兄山平京伯，魏彬弟英镇安
伯。四川流贼蓝廷瑞、鄢本恕、廖惠攻破通江城，巡抚
都御史林俊等击败之。廷瑞走，惠被擒，馀贼入陕西。
十月，升国师罗竹班卓丹端竹为灌顶大国师，禅师
领占《陆竹》为国师。给番僧度牒三万，汉僧道士各五
千，以广番教。姚源洞贼汪澄三、王浩八等劫掠乐平、
馀干诸县，破安仁、霸州。强贼刘七等诣州自首，贳其
死。斩逆瑾亲属杰等十五人，瑾侄刘二汉、党张文冕、
杨玉等于市，凌迟。石文义、张彩死狱中，《肆尸》锉之。复
刘大夏太子太保，兵部尚书，杨守随工部尚书，林瀚
南京兵部尚书。〈阙〉户部尚书。〈阙〉太子少保、吏部尚书
艾璞都察院右副都御史，皆致仕如故。十二月，重庆
强贼曹弼等劫掠真州，转南川、綦江等县，陷江津。分
巡佥事吴景率典史张俊拒战，皆死之。上王太皇太
后、张皇太后徽号，以朱宁掌锦衣事，都指挥佥事马
钺、指挥使朱安、朱福掌南镇抚司事；百户文达陞正
千户；总旗麟、铎俱副千户。总旗文友琦、小旗秀、舍人
仓俱百户。舍人相、招贤、铭永俱所镇抚。自《内旨》，升御
用监各色官匠锦衣卫副千户淮为正千户，总旗谔
雄为所镇抚，文思院副使景为锦衣卫百户，儒士沂为鸿胪序班。人匠忠等三十四人为文思院副使，祥
等六十五人为皮作局副使，各给与牙牌。自《内旨》，
六年正月，蓝、鄢贼陷营山县，佥事王源、典史林俊死
之。以太监甄谨镇守河南，王润镇守湖广，毕真镇守
山东，商飚镇守福建，张伦镇守云南，李嵩分守居庸，
张凤守备紫荆，许全守备淮安，梁泰筦广东市舶自
《内旨》。二月，以太监黎安镇守江西，自《内旨》。贼汪澄三
等陷安仁县，指挥养勋、通判梁奎死之。盗起畿甸、青、
莱、徐、淮间及江西、福建。令《寘𫔍》自杀，毁其尸，增造豹
房，立僧寺禁中。巡抚四川都御史林俊使指挥李荫
击江津贼曹辅等，大焚之。起左都御史陈金总制江
西等处军务，以平贼。三月，霸州贼刘晨、刘六、齐彦明、
顾子美等流劫山东乐安、滨州、高苑城，破之。贼劫彰
德，入延津，转封丘、长垣、曹东明等县。百户张世禄死
之。江西贼入新淦、万安、新喻诸县。山东贼入金乡县，
贼入博野、饶阳、南宫、无极、东明等县，深、冀、定、祁、开等
州大杀掠。命惠安伯张伟充总兵官，升巡抚大同右
副都御史马中锡为左副都御史，提督军务都指挥
朱振、戴仪俱充参将，发京营军讨贼。河南、山东、北直
隶贼，攻破滨州、临胊、临淄、昌乐、日照、蒲台、武城、阳信、
曲阜、泰安诸州县。贼据乐安，指挥朱泰击胜之。贼入
清丰、滑贼犯阙里。贼破郾城。贼犯信阳，指挥马振、陈
镇追击贼于应山，皆死之。四月，贼破莱芜，知县熊骖、
主簿韩塘死之。刑部员外郎宿进上疏请察刘瑾馀
党之在内侍者，群小恶而谮之。上怒，廷杖进，黜为民。
户部主事王崇庆疏救，下诏狱。久之，降寿康驿丞。贼
李龙等出蒙阴，破长山。参将李瑾追击之青城，胜之，
青城围解。贼破潍、昌邑，至于平度，指挥张陞、知事杜
德铭死之。五月，贼蓝廷瑞自盐亭县焚劫富村及柳
边驿，杀百户雄。茂州知州汪凤朝死之。转破梓潼、绵、
魏城，遂至剑。判官罗明及其子介率义官王思政、郑
廷禄等御之。城破，皆被害。贼趋江油，官军遏焉，乃返
盐亭，循南部去。山东贼流入河南，朱振击败之于胙
城。贼破平度、莱芜，遂抵高密。贼杨谦等掠濬，知县陈
滞击胜之，遁入太行山。册讦渊为“伊王。”教坊司左司
乐臧贤以疾求退，上勉留之，升为奉銮。河南贼入湖
广，破云梦，掠黄，趋江西，掠星子，复归湖广，还攻河南
商城，转入颍。六月，山西贼李华等起，与刘六合，刘瑾
馀党亡命者多从之，掠壶关。贼杨虎入山西，破池水、
赵城、祁大谷。江津贼曹辅馀党流入贵州石阡、李崖，
并与贼任俸舟等陷婺川龙泉坪，焚乌江屯寨。贼杨
虎等复自山西十六盘山口还破武安，毁临洺镇，掠
曲周、武城、清河、故城等县及于景，复入文安，亦与刘
六合。江西华林山贼陈福一等攻破瑞州府。贼复入
山东，破武城县。七月，贼破枣强，知县段豸死之。山东
贼连破武城、乐安、阳信、霑化、海丰、清城等县，转攻乐
陵，知县许逵败走之。贼破武安，戴仪击之，从临洺关
遁去。贼破南宫，掠宁晋。贼千馀骑至阜城县，焚其东、
南二门，入之，复入献，焚掳而去。江西贼破临江府。八
月，命兵部侍郎陆完兼左都御史提督军务，调宣府、
延绥两镇兵，使副总兵许泰、冯祯，游击将军郤永领
之，并京营官军往直隶、山东、河南等处剿贼。总制尚
书洪锺，巡抚四川都御史林俊等，获贼首蓝廷瑞、鄢
本恕及其党与，升赏有差。福建贼破南丰，湖广贼破
永宁，转入瑞州境。江西贼破乐安，执其知县、主簿、教
谕等官。贼刘六、刘七等攻破大城、静海二县，大焚掠，
遂至青、兴、济、沧。贼复入青，以张伟、马中锡、朱振玩贼
不治，下之狱。九月，贼杨虎等二千馀人攻沧，贼攻武
城、平原、禹城、临邑、霑化、茌平、阳信、蒲台、乐安诸县，皆
破之。贼破静海县，冯祯破杨虎贼于阜城，郤永破贼
于枣强，复与许泰破之于参老集及薛官屯、蓝廷瑞、
鄢本恕馀党三千馀人，复自陕西汉中流入宁羌、沔
等州县，遂及略阳。扶风知县孙玺死之。癸亥，月食“贼
杨虎等破威、新河二城，贼刘六等破日照、海丰、寿张、
阳谷、宁阳、曲阜、沂水、泗水等十县。”广东、福建流贼三
千馀人入江西永丰，破乐安、新淦；广东猺贼，破湖广
酃县。升锦衣卫指挥使朱宁为都指挥佥事，本卫掌
印，兼提督官校办事。锦衣卫指挥使朱安堂上办事，
提督官校巡捕指挥使朱增南镇抚司管事。崇王祐
樒薨。十月以朱宁为都督同知。贼入长山，典史李暹
死之。贼刘六等攻济宁州不克，焚漕船千二百馀艘。
贼刘六等寇曹州，冯祯等击胜之，贼破广平。贼方四
自贵州复入四川，陷南川、綦江。十一月，贼自宿迁渡
河，攻虹。命御马监太监谷大用总督军务，伏羌伯毛
锐充总兵官，太监张忠管神枪，统领京营军。与侍郎
陆完会剿山东、直隶等处贼。遣大臣赈济两畿、山东、
河南。以太平仓赏永寿伯朱德为私第。户部尚书孙
交谏，不听。以破贼功，升陆完为右都御史，冯祯、郤永
为都督佥事，许泰为署都督佥事。贼杨虎破宿迁县。
十二月，贼入衡山，郤永追贼于潍县，斩首八百馀级。
流贼自章丘奔突广平、曲周，威又北奔新河、南宫、枣强，冀转至衡水，破之。贼刘三等劫掠项城、商水、西华
等县，僣称“总督、元帅”，相戒毋妄杀，诈为牌帖，约官吏
毋避。黄河清自清河口至柳铺九十馀里者三日。贼
入归德、夏邑、永城、虞城。贼劫蠡，攻束鹿，破深

七年正月，贼犯霸州，京城戒严。贼入大城，知县张汝
舟、主簿李铨迎战，死之。贼自安肃博野攻蠡及临城，
临城主簿张俊拒之，斩其酋一人，遂遇害。四川贼麻
六儿越百丈关以向，川东副使冯杰御之苍溪，死之。
赠死贼者上蔡知县霍恩、西平知县王佐为光禄寺
少卿。巡抚四川都御史林俊复败方四贼于江津。二
月，河南贼刘三、赵风子、邢老虎等连破州县。报日急，
以都察院右副都御史彭泽同咸宁伯仇钺提督军
务，御马监太监陆訚监督军务，司设监太监尹生监
管神枪以破贼。贼掠利，都指挥周琮死之。贼入莱州
界，指挥佥事蔡显与其子淇、英顺死之。却永追败贼
李隆于陈村店、刘六贼于宋家庄。三月，贼破裕州、上
蔡、西平围。唐副总兵时源败贼于阳武。吏部尚书杨
一清言：“今鸿胪寺、钦天监、太医院、中书科、锦衣卫、镇
抚司传陞，乞陞并营缮文思院、皮作局等衙门。所副
大使、副使、冠带匠官，文华、仁智二殿，御用监办事官
员、监生、儒士，动以千计。高者或至列卿，其他校尉、军
匠不可胜计。僧、道录司号称国师、真人、法王、佛子者，
出入禁闼，供馈之盛，拟于王侯。方今水旱相仍，盗贼
充斥，师疲而饷绝，民困而敛烦。闾阎鲜儋石之藏，太
仓无数岁之储。廪粮柴薪，日见难给。乞大奋乾纲，速
赐裁罢。”上命退五人，馀如故。以太监张雄总督官校
办事。方四贼复犯贵州，赐故西天佛子舍剌星吉祭
葬。贼陷砀山，萧睢宁，主簿金声、丘绅死之。贼陷梁山，
主簿时桓死之。贼刘六复焚蕲、黄等州县，副总兵刘
晖追贼滕峄，大破之。副总兵时源、冯祯，参将神周、金
辅击贼西平，大胜之。贼繇上蔡、商水西走，招集散亡，
复攻鄢陵、西华、长葛、新郑、汜水。巩围河南府三日，冯
祯死之。贼攻夏邑，县丞安宣死之。江西右参政吴廷
举等败贼连河寨。四月，贼杨虎自河南入山西，泽、潞、
辽诸州，陵川、壶关、高平、沁水、阳城、翼城、曲沃、襄陵、洪
洞、赵城、灵石、介休、平遥、祁、大谷诸县，皆残破杀掠以
千万计。参将王杲遇贼蒙村，死之。五月，贼刘六、刘七
等败于滕峄，奔登、莱。陆完率诸将破之，追之于淮上。
盗劫罗山，主簿王续宗死之。贼刘三等自遂平趋成
皋，永顺宣慰彭明辅等以土军追击，破之，抚州贼王
玨等平。吏部尚书杨一清等上言：“视朝听政，经筵日
讲，帝王成规，国家旧典也。陛下月不过一二朝，当讲
辄罢。而窃闻龙舆留驻，豹房练兵，花苑鼓炮之声，震
骇城市，甚非所以示中外，训来世。愿自今戒无度之
戏，以保心体之和，远不经之，所以重社稷之身。”上曰：
“朕知。”刘六贼杀总督南京粮储御史马炳然于夏口，
转劫汉口。指挥满弼追之，擒斩六十人，其一中箭溺
水死，获其尸。或曰刘六也。河南贼趋徐州渡河，副总
兵刘晖等败贼于冠妖。贼赵景龙起河南，巡视侍郎
丛兰使人击斩之，遂解。闰五月，贼杨寡妇掠潍县，佥
事许逵击败之。以太监崔安守备南京，史泰镇守贵
州。自内旨获贼首方四，磔于市。咸宁伯仇钺等击贼
光山，大破之。贼破泗、宿、睢宁、定远诸州县。贼自河南
入罗田，转掠黄陂，都指挥陈表、潘勋等击破之。册《荣
灭》为楚王。以御马监太监张锐提督东厂。贼刘六等
繇邳南渡河至固始。副总兵时源，参将神周、姚信、金
辅，游击将军陈珣追击赵𬭼、贾勉儿、刘三、张永儿、朱
谅，尽获之。河南贼悉平。贼廖麻子等掠福建，贼刘七
等入湖广。敕彭泽、仇钺仍率时源、神周、陈珣所部兵
往剿之。敕陆完、陆訚兼提督河南军务，率金辅、姚信
等所部兵以殄残贼。六月，方四馀党奔宁羌，遂犯沔。
贼刘七等自黄州下九江，经安庆、太平、仪真以达镇
江，所过残掠。以太监耿守分守辽阳，自《内旨》《黑眚》见
京师。七月丁卯，月食。大帽山贼张时旺、何积钦等平。
江西按察副使周宪讨贼华林寨，败绩，死之。山东残
贼复啸聚，劫掠冠、朝城、宁阳、邹、费、临邑、高唐诸州县。
八月，贼刘七等逾南京，抵瓜洲，杀伤官军。监察御史
周广请罢朱宁，逐番僧降为驿丞。户部主事曹琥疏
救，亦谪之。贼刘七、齐彦明自大江下孟渎，陆完追至
镇江，与诸将尽歼之狼山。九月，调镇守蓟州等处太
监宏于河南，以太监忻代之。罢云南镇守太监纶奉，
以太监裕堂代之。自内旨江西华林山贼罗光权等
平。以贼平，加谷大用、陆訚岁禄，荫弟侄各一人，世袭
锦衣指挥使；进封仇钺咸宁侯；陞陆完左都御史，彭
泽右都御史，皆加太子少保，各荫子一人，世袭百户。
其馀荫叙有差。赐义子百二十七人。国姓则永寿伯
朱德，都督朱宁、朱安为之首；其次朱国、朱福、朱刚，皆
至都督。最下镇抚，旗舍列籍锦衣、腾骧诸卫，盖皆中
官厮养，市井桀黠，偶悦上心，遂蒙收赐。而朱采、朱静、
朱满、朱恩、朱规五人者，来自亡命，得幸于上云：“贼廖
麻子陷铜梁、荣昌，遂趋内江、遂宁、安岳，直入乐至、中江、金堂等县，磔反贼赵𬭼等三十七人。”上命剥为魁
者六人皮，以为鞍𩍐，骑乘之。十月，以太监许宣镇守
凉州。调凉州太监张昭于宁夏，使甘肃镇守太监宋
彬、大同镇守太监梁玉互调，换自内旨。工部言：“豹房
成造，迄今五年，为费不赀。兹复增盖二百馀间，国乏
民贫，仰望圣明，或罢或减。”不听。上曰：“盗贼剿平，锦衣
捕缉有功。朱宁、朱安、朱谦、朱刚、朱国，其皆荫为世袭
锦衣卫指挥使。故有传奉恩陞者，累功加叙焉。”十一
月，诏给终养御史陈茂烈月米三石，兑调京营。宣府
官军，令以春秋番换，如班操例。廷臣议不可，不听。大
慈恩寺法王乞修造僧房，许之。工部谏，不听。十二月，
贼廖麻子攻破绵竹、乐至、金堂诸县，指挥殷辅死之，
山西妖贼李五平。

八年正月，江西贼王《浩八》听抚复叛。以右副都御史
俞谏提督江西军务，代陈金讨之。以脱脱太等充御
马监勇士。兵部尚书何鉴谏不听。寇围副总兵神周
于大同。命署都督同知许泰管操敢勇营，都指挥佥
事江彬管操神威营，武平伯陈熹管操五军营，左掖
指挥以下不用命者，得以军法从事。泰、彬两人者，皆
宣府边将。二月，贼廖麻子降，太监谷大用、张訚以监
督贼平，请视仇钺、安化例，使其弟侄得累功承荫。下
兵部议，“累功，非例也。平贼诸将若刘晖、却永时、源神
周等，驱驰战阵，万死一生，议功不过都督等官而已，
始悬赏格封拜如安化也。谓如仇钺独出奇谋，削平
僭乱者也。今群贼殄灭，非一人功，累功承荫居诸将
右，无以服诸将。”上不许，令再议。兵部请视朱宁例，加
陞至右都督，毋令过诸将，又不许。命廷议。群臣请如
兵部后请，若有馀功，别荫弟侄一人。上曰：“门庭凶寇，
累征不捷，二臣相继削平之。”其封谷大用弟都督佥
事大亮为永清伯，陆訚弟锦衣卫指挥使永为镇平
伯，各赐勋阶、诰券，禄千石。贼王浩八等劫弋阳、上饶
等州县，命仇钺领操团营官军，以许泰副之。三月，试
御史孟洋论劾礼部尚书靳贵、大学士梁储，下之狱，
降为桂林教谕。改太平仓为镇国府，以居宣府军。工
部奏：“置府更仓，非旧也；且其位属乾方，干天门也。”上
曰：“天门宜辟，其如旨。”以贼廖麻子降复叛，逮四川巡
抚都御史高崇熙治之。四川军馀范藻作乱。四月，王
浩八屯开化，掠婺源、休宁诸县。大役军士，为番僧修
《大慈恩寺》，鬻爵赎罪以充费。游击将军阎勋击败廖
麻子，斩之。五月，御史贺泰谏，赐义子姓，外调之。六月，
河决黄陵冈。户部尚书孙交、礼部尚书傅珪乞致仕，
许之。科道官乞留，不听。总督军务都御史俞谏等大
破贼王《浩八》于贵溪桥，擒之。赠死刘七贼者：叶县知
县唐天恩，固始县致仕县丞曾基，息县致仕主簿那
祥官。七月，广西盗李天宝等作乱，巡抚都御史林廷
选等讨平之。八月，江西贼刘昌等奔据玉山，知县陈
揽获之。贼攻瑞金，知县万琛死之。都督同知朱安乞
封赠三代如朱宁，许之。九月，发太仆寺马价银万两，
于镇国府买补马匹。自内旨：姚源贼胡浩三等抚复
叛，俞谏等会剿平之。上悦江彬，赐之国姓，并及领宣
府军者裨将六人。十月，以太监宋辅分守建昌行都
司。自内旨：大慈恩寺灌顶大国师也舍窝死，命造塔
葬之。工部及工科给事中执奏曰：“非故事。”上曰：“著为
令。”贼艾茹七抚复叛，俞谏讨擒之。新淦贼张元三等
作乱，十一月，赐大庆法王领占班丹番行童度牒，听
其收度自便。俞谏等奏擒贼首王重七等，命械送京
师。十二月，追赠刘基太师，与学士承旨宋濂、国子祭
酒宋讷并赐谥。

九年正月，诏所在有司存恤致仕廉吏不能自给者。
戊辰，设庆成宴，炬而后莅位。土官岑濬馀党覃恩复
叛，宁王宸濠献异灯。先是，元夕岁张灯，费数万计。至
是，上以宁王献，召工入张乾清宫。灯著柱壁如昼，以
毡幕承檐，贮火树焉。火不戒，延及外宫殿，上见大焰，
悦之，戏语曰烧棚。”大学士杨廷和、梁储、费宏以宫灾
自劾，请上亲庙祭，诚慈养，勤学修政，受善任贤。革禁
中市肆以肃内令；出西僧，罢皇店，停止工作，以减免
织造，还兑调边兵以谨外防。上曰：“其令皇店戢下毋
扰工作，织造所司量缓急条奏。”户科给事中吕经言：
“乾清宫，陛下正寝，祖宗意欲万世圣子神孙法天行、
清海内也。陛下舍正宫而处豹房，忽储贰而畜义子。
疏儒臣而昵番僧，弃文德而宠边帅，忽朝政而开酒
店，信童竖而事游佚。天心赫怒，显示谴告。臣望陛下
乘此震惊，大明悔悟，讲求消复之道，讨论利病之源。”
下所司。户科给事中石天柱言：“先帝御宇十有八年，
清心守法，始终不渝，陛下所亲见。今庙祭率多遣代，
两宫乘舆罕至。前星未耀，储嗣久虚，朝仪阔绝，君臣
暌隔。而外列皇店，内张酒馆。宠信番僧，从其鬼教；招
集边军，同其服色。或容结为晜弟，或纵禁中乘马，燕
饮无复尊卑，饮食不计冷煖。数离深宫，驱驰于外，下
营过队，日常不辍。有时府卫之臣，不知所在，甚非所
以为宗社生灵长久计也。变不虚兆。陛下宜急还宫思愆改往。”不报。其馀廷臣言者皆不报。监察御史刘
天和、王廷相坐忤镇守太监廖堂，皆降为县丞。二月，
贼首汪《浩八》《艾茹七》等伏诛。庚子，上夜微行，至教坊
司，观乐星庙。永平诸府大旱饥。令所在发仓库赈之。
四川贼喻思俸等平。三月，临川贼陈玖、谭懿昌等为
寇，姚源贼梅宪三等复叛，都御史俞谏等皆发兵击
斩之。立曾子庙于嘉祥。四月，旱。五月，宁王宸濠复请
复护卫屯田，许之。科道官谏，不听。大学士费宏阻之，
左右赞于上。上责宏兄弟群从何为并处清华者。宏
辞，立许之。从弟编修采亦附批致仕册。厚燿为崇王。
六月，江西大池贼张元二等平，贵州贼邓先等平。工
部主事韩邦靖言：“诸臣顷因灾变，极陈阙失，未见听
纳。前后以言获罪者，未蒙召用。乞开延揽、采择之门，
以收人心。”下锦衣狱，黜为民。诏自今言事黜谪者毋
叙。七月，使抚宁侯麒守紫荆，宁晋伯岳守古北口，崇
信伯柱守居庸，保定侯永福守倒马指挥使宽守黄
花指挥同知英守龙泉。赠司礼监太监张淮、廖銮父
为锦衣都指挥使，其母皆为夫人，予祭葬。八月辛卯
朔，日有食之。寇入宁武关，忻、定襄、宁化杀守备指挥
陈经，军民死者相枕籍。上设东西两官厅禁中，视团
营练兵焉。以太监张忠领东，边将许泰领西。复设勇
士营，领以神周、刘晖，皆赐国姓，为义子。四镇兵号“外
四家。”复使江彬兼统之。上自领中官善骑射者为一
营，曰“中军。”江彬数为上言边乐。上大造刀铳甲箭，将
游幸焉。九月，上为毡宫，以斋，门庑帷幕，至于溷湢毕
具。陕人造之，一年乃成。赠御马监太监于经父为锦
衣卫都指挥使，母为夫人。经以开设皇店得幸，自麋
百万治冢，造香山、碧云二寺，极宏壮。上数临幸之，赐
祠额“《护功。敕》命镇国府参将宗斌、杨玉，京营参将左
钦、湛臣，各领官军三千馀。斌、玉上班则赴京操备，下
班则回镇听调。钦、臣上班则赴宣府御备，下班则交
兑回京。俱以游击将军体统行事。授太监张雄父千
户，为后府右都督，带俸朝参。母赠一品夫人。上入虎
圈，虎伤焉。编修王思谏降为驿丞。十月，刑部主事李
中言：“曩者，逆瑾窃权，势焰薰灼，陛下一悟，必诛无赦。
天下皆谓陛下有尧、舜、汤、武之资，太平立可致也。夫
何大权未收，储位未建，义子未革，小人日进，君子日
退，士气日靡，言路日闭，名器日轻，贿赂日行，纪纲日
弛，风俗日坏，民财日殚，军政日弊。奸逆既除，善治未
举者，良以陛下之心惑于异端也。夫以禁闼之严，杂
居邪道。护国佛寺建于西华门内，延住番僧，与亲居
处。异言日沃，忠言日远，用舍颠倒，政务乖废，岂不宜
哉！我宪宗偶惑妖僧，继晓随悟其诬，即加斥谴。孝宗
即位，重之诛戮，人心痛快。伏惟陛下追法宪、孝，博选
儒臣，讲求平治，则天下之政次第举矣。”疏入，不报者
累日，寻降为通衢驿丞。吏科给事中张原直言时事，
降新添驿丞。十一月，令太监籥守山西，太监英守辽
阳。调浙江镇守太监璟总镇两广，以市舶司太监堂
代之。调分守怀来太监熹守宣府，以太监宝代之。以
分守大同右卫太监锡镇守大同，以太监环代之。自
内旨“命镇国府春秋两班及宣府备御并新选团营
勇士四卫军，皆于西”官厅听操，使朱泰、朱彬提调之。
十二月，建乾清坤宁宫。